|  |  |
| --- | --- |
| **15. NAPIREND** | **Ügyiratszám:** BSZ/213-8/2025. |

**ELŐTERJESZTÉS**

a Képviselő-testület **2025. február 21-i** nyilvános ülésére

|  |  |
| --- | --- |
| **Tárgy:** | **2024. évi beszámoló a fogászati alapellátás személyi és tárgyi feltételeiről** |
| **Előterjesztő:** | Bíró Imre polgármester |
| **Előkészítette:** | dr. Hargitai Zsolt János fogorvos háziorvos  dr. Kiss Balázs Tamás aljegyző |

**TISZTELT KÉPVISELŐ-TESTÜLET!**

A Képviselő-testület elé terjesztem elfogadásra a 2024. évi beszámolót a fogászati ellátás személyi és tárgyi feltételeiről.

Kérem a Tisztelt Képviselő-testületet, hogy az előterjesztést megvitatni és a határozati javaslatot elfogadni szíveskedjen.

|  |  |
| --- | --- |
|  | **HATÁROZATI JAVASLAT**  Balatonszepezd Község Önkormányzatának Képviselő-testülete a 2024. évi beszámolót a fogászati alapellátásszemélyi és tárgyi feltételeiről elfogadja. |

Balatonszepezd, 2025. január 22.

|  |  |
| --- | --- |
|  | **Bíró Imre**  polgármester |

**2024. évi fogászati beszámoló**

Összesen megjelent betegek száma:1623

Fogorvosi szűrővizsgálaton megjelent felnőttek száma:392

Fogorvosi szűrővizsgálaton megjelent 18 év alatti személyek száma:273

Fogászati várandósság gondozás:10

Fogeltávolítás:306

Esztétikus tömés készítése:478

Gyökérkezelések:93

Fogkő eltávolítás:359

Fogorvosi vizsgálat:121

Szakrendelésre utalás (panoráma röntgenfelvétel, szájsebészet, fogszabályozás):93

Fogpótlások (teljes, részleges):31

Korona, hídeltávolítás:63

Röntgenkészítés:146

Elvégeztünk még ezen kívül a statisztikában nem szereplő egyéb beavatkozásokat: szájsebészeti műtétek, íny és nyálkahártya kezelések rögzített fogpótlások, esetleges kórházi beutalások. Minden betegen elvégezzük a szájüregi rákszűrést. Ha a gyanú felmerül, vagy esetlegesen rákmegelőző állapotokat találunk, a megyei kórház szájsebészeti osztályára utaljuk a betegeket. A COVID járvány utáni fertőtlenítési protokollokat továbbra is életben kell tartanunk. Ez jelenti a minden beteg utáni szellőztetést és a fogászati szék, gép, bútorok teljes felületi fertőtlenítését.

A használt műszereket, fogókat, szájsebészeti és gyökérkezelési eszközöket a mechanikus tisztítás után megfelelő ideig sterilizáló folyadékban áztatjuk, majd hőlégsterilizátorba kerülnek.

Az iskola fogászati szűréseket továbbra is végezzük, ez vonatkozik a balatoncsicsói és a zánkai iskolára is. A csicsói iskolásokat busszal szállítják a zánkai rendelőbe.  A szűrés az iskolák igazgatóival történő egyeztetés után valósul meg. Kedd délelőttönként végezzük a gyerekek osztályonkénti szűrését. Ha kezelésre szoruló fogat találunk az üzenő füzeten keresztül, a pedagógusok segítségével a szülőket értesítjük.

A felnőtt betegek kezelése továbbra is telefonos időpont egyeztetéssel történik. A fogfájós, sürgős ellátást igénylő betegeket igyekszünk azonnal, esetleg másnap ellátni.

A rendelőnk felszereltsége megfelelő, a minimum feltételeknek megfelelünk, ha váratlan meghibásodás nem következik be, új eszköz, gép beszerzésére nincs szükség.

A hőlégsterilizátorokat kötelezően kétévente felülvizsgálják, ez most 2025-ben lesz esedékes.

Szintén egy UNIÓS törvény értelmében az összes fogászati kezelőegységet felülvizsgálni, hitelesíteni szükséges. Ez több részből áll, kezdődik a rendelő érintésvédelmi vizsgálatának elvégzésével és igazolásával. Egy következő lépés a vezetékes víz (mely a géphez megy) legionella kockázat vizsgálata, vízminőség ellenőrzése. Az utolsó lépés a fogászati gép vizsgálata, érintésvédelmi és egyéb szempontok figyelembe vételével. Ha minden rendben van, akkor kaphatjuk meg a további működéshez az engedélyt. Mi ezt a vizsgálatot a tavalyi évben elindítottuk, a megfelelő személyt, aki ezzel foglalkozik megkerestük. Egyszer ki is jött mind a három rendelőbe előzetes felméréseket végezni. Azt ígérte a továbbiakban ő fog keresni minket. Sokáig vártunk, majd kerestük őt telefonon, sajnos így sem értük el hosszú ideig. Így a vizsgálat most függőben van, ebben az évben be kell fejeznünk. Ennek költsége a tavalyi évben kb. 150.000 Ft körül volt. Ha sikerül az engedélyt megkapnunk, ez a költség minden évben jelentkezni fog.

A rendelésünk egy praxisközösség tagja is. Ezen belül a következő vizsgálatokat végezzük el:

Állkapocsízületi problémák detektálása

Caries intenzitás mérése a lakosság körében.

Fogászati anamnézis elkészítése gyermekkorban 0-18 éves korig.

Fogágy-betegségek szűrése parodontális rizikószűrés felvétele.

Szájüregi onkológiai szűrővizsgálat.

Köszönöm támogató közreműködésüket:

Dr. Hargitai Zsolt fogszakorvos

Balatonakali, 2025. január. 20.